„Armata UE” este un proiect despre care se discută la nivelul blocului comunitar de decenii întregi. Totuși, până astăzi, inclusiv pe fondul tensiunilor din est, a rămas doar o idee. Ce șanse există ca această inițiativă să și fie pusă în aplicare?
Ziare.com a discutat pe marginea acestui subiect cu colonelul în rezervă Ion Petrescu și cu analistul politic Radu Enache.
În opinia lui Ion Petrescu, Uniunea Europeană încă nu are forța economică pentru a-și crea propria armată, înzestrată corespunzător, pentru a putea răspunde provocărilor din ziua de azi.
„Eram la sediul NATO când se discuta pe culoare acest proiect inițial, de formare a unei armate europene. Reacția multor ambasadori aflați la NATO era că țările lor, inclusiv România, nu pot asigura o unitate pentru NATO și alta pentru UE. Idealistic, ar fi frumos, pentru că ar fi și o modalitate pentru a atenționa Răsăritul că țările europene care sunt membre ale NATO pot găsi o modalitate de a reacționa față de pericolul geopolitic răsăritean, unite, chiar și în absența SUA. Deși, prin forța sa economică și militară, SUA face diferența specifică între comunitatea Euro-Atlantică și comunitatea Răsăriteană”, a declarat pentru Ziare.com analistul militar.
Radu Enache e de părere că UE nu e suficient de omogenă pentru a realiza un astfel de proiect ambițios. Mai precis, Uniunea Europeană suferă din punct de vedere politic.
„E fezabil, dar dacă ar exista o mai mare coeziune la nivelul Uniunii Europene, care a avut un punct de maxim prin 2004 - atunci a fost punctul maxim de ‘euroforie’, dar exista și în acel moment o fisură: respingerea proiectului de tratat inițiat în ‘99 de către Valery d’Estaig, fostul președinte al Franței, care voia să facă o Constituție Europeană. Proiectul a fost respins prin referendum și în Franța, și-n Olanda, iar ca să nu fie respins de tot, a fost reformulat și adoptat la Lisabona, printr-o procedură fără referendumuri, dar mult mai puțin eficientă. UE s-a oprit, de fapt, acolo unde nu se putea opri, în mijlocul unei sărituri.
Viitorul este incert și nu văd pe nimeni la nivelul UE care să se sacrifice pentru a duce Uniunea într-o anumită direcție. Brexitul a fost ca o lovitură de măciucă, pentru că a creat precedent. Obsesia actualei Comisii, de a păstra puterea, status-quo-ul, e cumva legată și de acest mare eșec al UE, Brexitul. Uniunea a pierdut unul dintre membrii de prestigiu din punct de vedere economic, cultural și militar. Ceea ce a rămas nu dă semne că ar avea mai mare coeziune. Nici nu mai există, din păcate, nici lideri europeni la nivelul celor care au fost cu generație în urmă”, a declarat Radu Enache, pentru Ziare.com.